CELEX: 32022D0701
Language: hr
Date: 2022-05-04 00:00:00
Title: Provedbena odluka Komisije (EU) 2022/701 оd 4. svibnja 2022. o stavljanju izvan snage Odluke 2010/346/EU o zaštitnim mjerama u pogledu infekciozne anemije kopitara u Rumunjskoj (Tekst značajan za EGP)

5.5.2022   
               
               
                  HR
               
               
                  Službeni list Europske unije
               
               
                  L 131/6
               
            
         PROVEDBENA ODLUKA KOMISIJE (EU) 2022/701
         оd 4. svibnja 2022.
         o stavljanju izvan snage Odluke 2010/346/EU o zaštitnim mjerama u pogledu infekciozne anemije kopitara u Rumunjskoj
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/429 Europskog parlamenta i Vijeća od 9. ožujka 2016. o prenosivim bolestima životinja te o izmjeni i stavljanju izvan snage određenih akata u području zdravlja životinja („Zakon o zdravlju životinja”) (1), a posebno njezin članak 141. stavak 1.,
         budući da:
         
                     (1)
                  
                  
                     Uredbom (EU) 2016/429 Komisija se ovlašćuje za donošenje provedbenih akata kojima se utvrđuju privremena pravila, kao dodatak ili alternativa onima utvrđenima u dijelu IV. glavi I. poglavlju 3. Uredbe (EU) 2016/429, o premještanjima određenih vrsta ili kategorija držanih kopnenih životinja. Ta se privremena pravila mogu donijeti ako se čini da se bolest s popisa iz članka 9. stavka 1. točke (d) Uredbe (EU) 2016/429 širi unatoč zahtjevima u pogledu premještanja utvrđenima u skladu s dijelom IV. glavom I. poglavljem 3. odjeljcima od 1. do 6. Uredbe (EU) 2016/429.
                  
               
                     (2)
                  
                  
                     U okviru Uredbe (EU) 2016/429 donesena je Provedbena uredba Komisije (EU) 2018/1882 (2). Infekciozna anemija kopitara navedena je na popisu u Prilogu Provedbenoj uredbi (EU) 2018/1882 te je kategorizirana kao bolest s popisa iz članka 9. stavka 1. točke (d) Uredbe (EU) 2016/429.
                  
               
                     (3)
                  
                  
                     U skladu s člankom 10. stavkom 4. Direktive Vijeća 90/425/EEZ (3) donesena je Odluka Komisije 2010/346/EU (4), u kojoj se utvrđuju zaštitne mjere u vezi s infekcioznom anemijom kopitara u Rumunjskoj. Te su zaštitne mjere dodatak uvjetima u pogledu zdravlja životinja kojima se uređuje premještanje kopitara u Uniji utvrđenima u Direktivi Vijeća 2009/156/EZ (5). Direktiva 90/425/EEZ stavljena je izvan snage Uredbom (EU) 2017/625 Europskog parlamenta i Vijeća (6), a Direktiva 2009/156/EZ stavljena je izvan snage Uredbom (EU) 2016/429.
                  
               
                     (4)
                  
                  
                     Odluka 2010/346/EU donesena je 2010., kad se infekciozna anemija kopitara u Rumunjskoj smatrala endemskom, a stanje bolesti u toj državi članici predstavljalo je rizik za zdravlje kopitara u Uniji.
                  
               
                     (5)
                  
                  
                     U Delegiranoj uredbi Komisije (EU) 2020/688 (7) utvrđuju se, među ostalim, zahtjevi u pogledu zdravlja životinja za premještanja kopitara unutar Unije. U članku 22. stavku 1. točki (c) te delegirane uredbe utvrđuju se zahtjevi u pogledu infekciozne anemije kopitara koji se moraju ispuniti prije otpreme kopitara u druge države članice.
                  
               
                     (6)
                  
                  
                     Na sastanku Stalnog odbora za bilje, životinje, hranu i hranu za životinje u veljači 2022. Rumunjska je Komisiji i drugim državama članicama predstavila izvješće o stanju iz kojeg je vidljivo da je u toj državi članici ostvaren napredak u iskorjenjivanju infekciozne anemije kopitara te da u nekim dijelovima njezina državnog područja dulje od 12 mjeseci nema slučajeva bolesti ili da se raširenost bolesti zadržala u granicama koje su u drugim državama članicama zabilježene na regionalnoj razini. Iz izvješća je vidljivo da se nacionalni program iskorjenjivanja infekciozne anemije kopitara proveden na području Rumunjske pokazao učinkovitim.
                  
               
                     (7)
                  
                  
                     Stoga su mjere utvrđene u Odluci 2010/346/EU zastarjele te su zahtjevi u pogledu zdravlja životinja utvrđeni u Delegiranoj uredbi (EU) 2020/688 sada dovoljni da se zajamči sigurno premještanje kopitara među državama članicama.
                  
               
                     (8)
                  
                  
                     Odluku 2010/346/EU trebalo bi stoga staviti izvan snage.
                  
               
                     (9)
                  
                  
                     Mjere predviđene u ovoj Odluci u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU ODLUKU:
         
            Članak 1.
            Odluka 2010/346/EU stavlja se izvan snage.
         
         
            Članak 2.
            Ova Odluka stupa na snagu sljedećeg dana od dana objave u Službenom listu Europske unije.
         
         
            Sastavljeno u Bruxellesu 4. svibnja 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 84, 31.3.2016., str. 1.
         
         
            (2)  Provedbena uredba Komisije (EU) 2018/1882 оd 3. prosinca 2018. o primjeni određenih pravila za sprečavanje i suzbijanje bolesti na kategorije bolesti s popisa i o utvrđivanju popisa vrsta i skupina vrsta koje predstavljaju znatan rizik za širenje tih bolesti s popisa (SL L 308, 4.12.2018., str. 21.).
         
            (3)  Direktiva Vijeća 90/425/EEZ od 26. lipnja 1990. o veterinarskim i zootehničkim pregledima koji se primjenjuju u trgovini određenim živim životinjama i proizvodima unutar Zajednice s ciljem uspostave unutarnjeg tržišta (SL L 224, 18.8.1990., str. 29.).
         
            (4)  Odluka Komisije 2010/346/EU od 18. lipnja 2010. o zaštitnim mjerama u pogledu infekciozne anemije kopitara u Rumunjskoj (SL L 155, 22.6.2010., str. 48.).
         
            (5)  Direktiva Vijeća 2009/156/EZ od 30. studenoga 2009. o uvjetima zdravlja životinja kojima se uređuje premještanje i uvoz kopitara iz trećih zemalja (SL L 192, 23.7.2010., str. 1.).
         
            (6)  Uredba (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (SL L 95, 7.4.2017., str. 1.).
         
            (7)  Delegirana uredba Komisije (EU) 2020/688 оd 17. prosinca 2019. o dopuni Uredbe (EU) 2016/429 Europskog parlamenta i Vijeća u pogledu zahtjeva zdravlja životinja za premještanja kopnenih životinja i jaja za valenje u Uniji (SL L 174, 3.6.2020., str. 140.).